Die inhuldiging geskied nie in ideale omstandighede nie. Dit gebeur te midde van ’n wêreldwye pandemie, in die afwesigheid van die 45ste president, Donald J. Trump, en onder uiterste streng veiligheidsmaatreëls.
Biden betree die Withuis in die tweede jaar van ’n wêreldwye pandemie. Sedert die uitbreek van die virussiekte is meer as 24 miljoen Amerikaners geïnfekteer en 405 000 het gesterf. Covid-19 het die VSA, soos die res van die wêreld, in moeilike omstandighede gedompel met kwessies soos gesondheidsorg en die ekonomie wat Biden se onmiddellike aandag gaan vereis.
Hy het reeds ’n aanduiding gegee van die ekonomiese hulpverleningspakket wat sy administrasie van plan is om in te stel. Maar Biden gaan in dié opsig nóg ’n uitdaging hê, naamlik miljoene Amerikaners wat steeds nie die erns van die virus besef nie en ook nie bereid is om entstof daarteen te ontvang nie.
Daaruit spruit die streng veiligheidsmaatreëls wat getref word rondom Biden se inhuldiging, ’n geleentheid wat allerweë gesien word as ’n volgende teiken vir Trump-ondersteuners wat steeds vas glo hy is van ’n tweede termyn beroof.